በአማራ ክልል ወደሚገኙ ዩኒቨርሲቲዎች እንዳይሄዱ በትግራይ ክልል ትምህርት ቢሮ የተነገራቸውና የቀሩ ተማሪዎች ከትምህርት ገበታ ውጭ መሆናቸውን ገለጹ፡፡
የትግራይ ክልል መንግሥት ‹‹በአማራ ክልል የፀጥታ ችግር ሳላለ ተማሪዎችን አልክም›› በማለት መግለጫ ማውጣቱ የሚታወስ ነው፡፡ በመግለጫው መሠረትም ‹ትግራይ ክልል በሚገኙ ዮኒቨርሰቲዎች በተለያዩ መርሀ ግብሮች ትማራላችሁ› እንደተባሉ የገለጹ ተማሪዎች ወደ ተመደቡበት ዩኒቨርሲቲ ሳይሄዱ ቀርተዋል፡፡ ይሁን እንጂ ቃል በተገባላቸው መሠረት ተግባራዊ አለመሆኑን ተከትሎ ለእንግልት መዳረጋቸውንና ከትምህርት ገበታቸው መቅረታቸውን በስልክ ያነጋገርናቸው ተማሪዎች አስታውቀዋል፡፡ በዚህም አዲስ እና ነባር ተማሪዎች ለችግር ተጋልጠዋል፤ መፍትሔ እንዲሰጣቸውም ጠይቀዋል፡፡
በደኅንነት ስጋት ምክንያት ስማቸው እንዳይጠቀስ የፈለጉ የደብረ ማርቆስ ዩኒቨርሲቲ ነባር ተማሪዎች ግንቦት 2011 ዓ.ም በተፈጠረ የሠላም መደፍረስ ትምህርታቸውን አቋርጠው እንደነበር በስልክ ነግረውናል፡፡ በወቅቱ የሳይንስና ከፍተኛ ትምህርት ሚኒስቴር ፈጣን ምላሽ እንደሚሰጥ ቢነግራቸውም መፍትሔ ሳያገኙ ከአምስት ወራት በላይ ቆይተዋል፡፡ በዚህም መሠረት ዕጣ ፈንታቸው ችግር ላይ መውደቁንም ነው የተናገሩት። በዚህ ወቅትም የመንግሥትን ምላሽ የሚጠባበቁና ተስፋ በመቁረጥ የራሳቸውን አማራጭ የወሰኑ ተማሪዎች መኖራቸውን ተማሪዎቹ ነግረውናል፡፡